
RAPORT COMUN
asupra proiectului de Lege privind aprobarea Ordonanţei de urgenţă a Guvernului nr.94/2018 pentru completarea art.3 din Ordonanţa Guvernului nr.13/2017 privind aprobarea participării României la Programul pentru şcoli al Uniunii Europene 
(PLx. 735/2018)
1. În baza prevederilor art. 95 şi 115 din Regulamentul Camerei Deputaţilor, republicat, cu adresa nr. PLx. 735 din 05 decembrie 2018, Comisia pentru învăţământ, ştiinţă, tineret şi sport și Comisia pentru agricultură, silvicultură, industrie alimentară şi servicii specifice au primit spre dezbatere, în fond, în procedură de urgenţă, proiectul de Lege privind aprobarea Ordonanţei de urgenţă a Guvernului nr.94/2018 pentru completarea art.3 din Ordonanţa Guvernului nr.13/2017 privind aprobarea participării României la Programul pentru şcoli al Uniunii Europene.
          La întocmirea prezentului raport comun, Comisiile au avut în vedere avizul favorabil al Comisiei pentru drepturile omului, culte și problemele minorităților naționale și avizul favorabil al Consiliului Legislativ nr.1039/31.10.2018.

Proiectul de lege are ca obiect de reglementare completarea art.3 din Ordonanţa Guvernului nr.13/2017, cu un nou alineat, în vederea sporirii ritmului de implementare a Programului pentru școli al României pentru anul școlar 2018-2019, prin identificarea unor soluții de derulare cu operativitate a procedurilor de achiziție de fructe și/sau legume proaspete, lapte natural de consum și/sau produse lactate fără adaos de lapte praf, prin prevederi exprese privind repartizarea sumelor de la nivel județean la nivel local, respectiv consiliile locale ale comunelor, orașelor și municipiilor și ale sectoarelor municipiului București, aflate în imposibilitatea derulării programului în școlile de pe raza lor teritorială. 


2. În funcţie de obiectul şi conţinutul său, proiectul de lege face parte din categoria legilor ordinare, potrivit prevederilor art. 73 din Constituţia României, republicată.


3. În conformitate cu prevederile art. 61 şi 63 din Regulamentul Camerei Deputaţilor, republicat, Comisiile au dezbătut proiectul de lege în şedinţe separate.

Comisia pentru învăţământ, ştiinţă, tineret şi sport a dezbătut proiectul de lege în şedinţa din data de 18 decembrie 2018. 
La lucrările Comisiei pentru învățământ au fost prezenţi 17 deputaţi, din totalul de 26 membri ai Comisiei.
Comisia pentru agricultură, silvicultură, industrie alimentară și servicii specifice  a dezbătut proiectul de lege în şedinţa din data de 18 decembrie 2018. La lucrările Comisiei pentru agricultură au fost prezenți 24 de deputați, din totalul de 24 de membri ai Comisiei.
În baza prevederilor art. 54 şi 55 din Regulamentul Camerei Deputaţilor, republicat, la dezbaterea  proiectului de lege au participat ca invitați: domnul Petru Andea - secretar de stat în cadrul Ministerului Educației Naționale; domnul Sorin Roșu Mareș - secretar de stat în cadrul Ministerului Agriculturii și Dezvoltării Rurale.  
În urma dezbaterilor, Comisia pentru învăţământ, ştiinţă, tineret şi sport a propus, cu 16 voturi pentru și 1 abținere, adoptarea proiectului de lege în forma adoptată de Senat.  Comisia pentru agricultură, silvicultură, industrie alimentară și servicii specifice a propus, cu unanimitate de voturi, adoptarea proiectului de lege în forma adoptată de Senat.  

4. Potrivit prevederilor art. 75 alin. (1) din Constituţia României, republicată, şi ale art.92 alin.(9) din Regulamentul Camerei Deputaţilor, republicat, cu modificările şi completările ulterioare, Camera Deputaţilor este Cameră decizională.


Senatul, în calitate de Primă Cameră sesizată, a adoptat proiectul de lege în şedinţa din 28 noiembrie 2018.
5. În urma dezbaterilor şi a opiniilor exprimate, membrii celor două Comisii au hotărât, cu majoritate de voturi (1 abținere), adoptarea proiectului de lege în forma adoptată de Senat.  

